Swaroopanand Saraswati
**Swaroopanand Saraswati** (2. syyskuuta 1924 – 11. syyskuuta 2022 Narsinghpur, Madhya Pradesh, Intia) oli intialainen hindujohtaja ja vapaustaistelija. Hän oli Dwarka Peeth -hinduluostarin johtaja (*shankaracharya*) vuodesta 1982. Intian itsenäisyyskamppailun aikana hän osallistui vuonna 1942 brittien vastaiseen vallankumoukselliseen toimintaan. Uskonnollisen elämänsä hän aloitti Swami Karpatrin oppilaana.

Saraswati pidätettiin 1990-luvulla Mulayam Singh Yadavin osavaltiohallituksen aikana osallistuessaan Vishva Hindu Parishadin (VHP) kampanjaan Raman temppelin rakentamiseksi entisen Baburin moskeijan paikalle. Moskeijan tuhouduttua Saraswati kääntyi vastustamaan VHP:tä, joka hänen mukaansa halusi vain edistää poliittisia pyrkimyksiään temppelihankkeella. Hänen mukaansa temppelinrakentaminen tuli jättää uskonnollisille ihmisille eikä VHP:n kaltaisille järjestöille. Hän osoittautui myöhemminkin hindunationalististen poliittisten puolueiden ja järjestöjen vastustajaksi. Vuoden 2014 parlamenttivaaleissa hän kampanjoi Intian kansanpuolueen (BJP) Narendra Modia vastaan ja kritisoi tämän kannattajien käyttämää *Har, Har Modi* -vaalislogania, joka muistuttaa jumalille omistettuja mantroja. Kohun vuoksi Modi kehotti kannattajiaan olemaan käyttämättä sitä. Vuonna 2018 hän arvosteli BJP:tä ja hindunationalistista Rashtriya Swayamsevak Sangh -vapaaehtoisjärjestöä. Hänen mukaansa ne ovat aiheuttaneet suurempaa vahinkoa hindulaisuudelle viime aikoina kuin mikään muu.

Uskonnollisena vaikuttajana Saraswati vastusti muun muassa Shirdi Sai Baban palvontaa, joka hänen mukaansa on epähindulaista. Hänen mukaansa 1800-luvulla elänyt Shirdi Sai Baba ei ollut guru eikä jumala vaan muslimi, jonka julistamista avataaraksi tukivat hindulaisuuden heikentämiseen tähdänneet tahot. Vuonna 2016 hän syytti Shirdi Sai Baban palvontaa Maharashtran osavaltiota vaivanneesta kuivuudesta. Hänen mukaansa onnettomuuksia tapahtuu aina, kun ei-palvonnan arvoisia ylennetään palvonnankohteiksi. Hän vastusti myös Krishna-liikettä (ISKCON), joka hänen mukaansa on pelkkä rahanpesuun tarkoitettu peitejärjestö. Hänen mukaansa Krishna-liikkeen tarkoitus on vain kerätä rahaa Intiasta Yhdysvaltoihin.

Lähteet
-------

1. 1 2 3  Srivastava, Piyush: War cry in the Holy cities: Naga sadhus told to assemble in Allahabad and Haridwar to battle Sai Baba followers *DailyMail*.  2.7.2014. Viitattu 13.11.2020.
2. ↑  Shankaracharya Swami Swaroopanand Saraswati passes away at 99; PM Modi expresses condolences *The Times of India*.  11.9.2022. Bennett, Coleman & Co. Ltd. Viitattu 12.9.2022. (englanniksi)
3. ↑  Swami Swaroopanand`s answer to `Narendra Modi as PM` – one slap! *Zee News*.  23.1.2014. Viitattu 13.11.2020.
4. ↑  Biswas, Soutik & Singh, N. K.: Controversial Shankaracharya, Swaroopanand challenges VHP's role in building Ram temple *India Today*.  31.7.1993. Viitattu 13.11.2020.
5. ↑  Two Shankaracharyas to campaign against Modi in Varanasi *India Today*.  1.5.2014. Viitattu 13.11.2020.
6. ↑  Qureshi, Siraj: BJP, RSS caused biggest damage to Hinduism in recent times, says Shankaracharya Swaroopanand Saraswati *India Today*.  2.5.2018. Viitattu 13.11.2020.
7. ↑  Jaiswal, Sheo S.: Drought in Maharashtra result of Sai worship: Shankaracharya *Times of India*.  11.4.2016. Viitattu 13.11.2020.
8. ↑  Rai, Manmohan: ISKCON front for money laundering: Swami Swaroopanand Saraswati *Economic Times*.  9.2.2016. Viitattu 13.11.2020.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat

 |

 |